Crima comisă de acesta s-a petrecut luna trecută, pe 15 decembrie, în casa în care locuia împreună cu concubina sa, o femeie în vârstă de 54 de ani, în localitatea suceveană Măzănăești. Cei doi concubini obișnuiau să consume frecvent băuturi alcoolice, iar Marcel Rusu își agresa deseori consoarta. În urmă cu mai mulți ani, dezvăluie anchetatorii, inculpatul a lovit-o atât de tare cu un obiect contondent, încât femeia nu și-a mai putut folosi normal unul dintre brațe. Și, totuși, s-a complăcut în situația asta și a rămas să trăiască alături de cel care avea să-i grăbească sfârșitul.

Pe 15 decembrie 2014, cei doi au consumat din nou alcool , după care s-au culcat. Pe la o bucată de noapte, însă,Marcel Rusu s-a trezit și a căutat sticla de țuică din care băuse cu câteva ore mai devreme. Sticla, însă, era goală, așa că inculpatul și-a vărsat nervii pe concubină. „În cadrul audierilor inculpatul a declarat că s-a enervat, i-a aplicat o lovitură cu palma peste faţă victimei, iar aceasta a căzut de pe pat pe podea. În continuare a luat un topor aflat în cameră şi cu acesta a lovit victima, fără însă a sesiza în ce zonă anatomică – la momentul respectiv în cameră nu era lumină; convingerea inculpatului a fost că a lovit victima o singură dată cu toporul peste picioare.

Ulterior, inculpatul a ridicat victima de pe podea, a pus-o pe pat, s-a culcat lângă ea, iar în jurul orelor 01:00 s-a trezit şi a constatat că victima a încetat din viaţă, după care a sunat-o pe una dintre fiicele victimei”, explică anchetatorii. La câteva zile după crimă, Marcel Rusu a fost arestat preventiv, fiind şi astăzi în spatele gratiilor, unde așteaptă verdictul judecătorilor.